History of Jin/卷002

卷二

帝紀第二

景帝文帝

景皇帝 Emperor Jing [Sima Shi]
景皇帝諱師，字子元，宣帝長子也. 雅有風彩，沈毅多大略. 少流美譽，與夏侯玄、何晏齊名. 晏常稱曰：「惟幾也能成天下之務，司馬子元是也. 」魏景初中，拜散騎常侍，累遷中護軍. 為選用之法，舉不越功，吏無私焉. 宣穆皇后崩，居喪以至孝聞. 宣帝之將誅曹爽，深謀秘策，獨與帝潛畫，文帝弗之知也. 將發夕乃告之，既而使人覘之，帝寢如常，而文帝不能安席. 晨會兵司馬門，鎮靜內外，置陣甚整. 宣帝曰：「此子竟可也. 」初，帝陰養死士三千，散在人間，至是一朝而集，眾莫知所出也. 事平，以功封長平鄉侯，食邑千戶，尋加衛將軍. 及宣帝薨，議者咸雲「伊尹既卒，伊陟嗣事」，天子命帝以撫軍大將軍輔政. 魏嘉平四年春正月，遷大將軍，加侍中，持節、都督中外諸軍、錄尚書事. 命百官舉賢才，明少長，恤窮獨，理廢滯. 諸葛誕、毌丘儉、王昶、陳泰、胡遵都督四方，王基、州泰、鄧艾、石苞典州郡，盧毓、李豐裳選舉，傅嘏、虞松參計謀，鐘會、夏侯玄、王肅、陳本、孟康、趙酆、張緝預朝議，四海傾注，朝野肅然. 或有請改易制度者，帝曰：「'不識不知，順帝之則'，詩人之美也. 三祖典制，所宜遵奉；自非軍事，不得妄有改革. 」

五年夏五月，吳太傅諸葛恪圍新城，朝議慮其分兵以寇淮泗，欲戍諸水口. 帝曰：「諸葛恪新得政于吳，欲徼一時之利，並兵合肥，以冀萬一，不暇複為青徐患也. 且水口非一，多戍則用兵眾，少戍則不足以禦寇. 」恪果並力合肥，卒如所度. 帝於是使鎮東將軍毌丘儉、揚州刺史文欽等距之. 儉、欽請戰，帝曰：「恪卷甲深入，投兵死地，其鋒未易當. 且新城小而固，攻之未可拔. 」遂命諸將高壘以弊之. 相持數月，恪攻城力屈，死傷太半. 帝乃敕欽督銳卒趨合榆，要其歸路，儉帥諸將以為後繼. 恪懼而遁，欽逆擊，大破之，斬首萬餘級.

正元元年春正月，天子與中書令李豐、後父光祿大夫張緝、黃門監蘇鑠、永甯署令樂敦、冗從僕射劉寶賢等謀乙太常夏侯玄代帝輔政. 帝密知之，使舍人王羨以車迎豐. 豐見迫，隨羨而至，帝數之. 豐知禍及，因肆惡言. 帝怒，遣勇士以刀鐶築殺之. 逮捕玄、緝等，皆夷三族. 三月，乃諷天子廢皇后張氏，因下詔曰：「奸臣李豐等靖譖庸回，陰構凶慝. 大將軍糾虔天刑，致之誅辟. 周勃之克呂氏，霍光之擒上官，曷以過之. 其增邑九千戶，並前四萬. 」帝讓不受. 天子以玄、緝之誅，深不自安. 而帝亦慮難作，潛謀廢立，乃密諷魏永甯太后. 秋九月甲戌，太后下令曰：「皇帝春秋已長，不親萬機，耽淫內寵，沈嫚女德，日近倡優，縱其醜虐，迎六宮家人留止內房，毀人倫之敘，亂男女之節. 又為群小所迫，將危社稷，不可承奉宗廟. 」帝召群臣會議，流涕曰：「太后令如是，諸君其如王室何？」鹹曰：「伊尹放太甲以甯殷，霍光廢昌邑以安漢，權定社稷，以清四海. 二代行之于古，明公當之於今，今日之事，惟命是從. 」帝曰：「諸君見望者重，安敢避之？」乃與群公卿士共奏太后曰：「臣聞天子者，所以濟育群生，永安萬國. 皇帝春秋已長，未親萬機，日使小優郭懷、袁信等裸袒淫戲. 又於廣望觀下作遼東妖婦，道路行人莫不掩目. 清商令令狐景諫帝，帝燒鐵炙之. 太后遭合陽君喪，帝嬉樂自若. 清商丞龐熙諫帝，帝弗聽. 太后還北宮，殺張美人，帝甚恚望. 熙諫，帝怒，複以彈彈熙. 每文書入，帝不省視. 太后令帝在式乾殿講學，帝又不從. 不可以承天序. 臣請依漢霍光故事，收皇帝璽綬，以齊王歸籓. 」奏可，於是有司乙太牢策告宗廟，王就乘輿副車，群臣從至西掖門. 帝泣曰：「先臣受曆世殊遇，先帝臨崩，托以遣詔. 臣複忝重任，不能獻可替否. 群公卿士，遠翟舊典，為社稷深計，寧負聖躬，使宗廟血食. 」於是使使者持節衛送，舍河內之重門，誅郭懷、袁信等. 是日，與群臣議所立. 帝曰：「方今宇宙未清，二虜爭衡，四海之主，惟在賢哲. 彭城王據，太祖之子，以賢，則仁聖明允；以年，則皇室之長. 天位至重，不得其才，不足以寧濟六合. 」乃興群公奏太后. 太后以彭城王先帝諸父，于昭穆之序為不次，則烈祖之世永無承嗣. 東海定王，明帝之弟，欲立其子高貴鄉公髦. 帝固爭不獲，乃從太后令，遣使迎高貴鄉公於元城而立之，改元曰正元. 天子受璽惰，舉趾高，帝聞而憂之. 及將大會，帝訓於天了曰：「夫聖王重始，正本敬初，古人所慎也. 明當大會，萬眾瞻穆穆之容，公卿聽玉振之音. 詩雲：'示人不 佻，是則是效. '易曰：'出其言善，則千里之外應之'. 雖禮儀周備，猶宜加之以祗恪，以副四海顒顒式仰. 」癸巳，天子詔曰：「朕聞創業之君，必須股肱之臣；守文之主，亦賴匡佐之輔. 是故文武以呂召彰受命之功，宣王倚山甫享中興之業. 大將軍世載明德，應期作輔. 遭天降險，帝室多難，齊王蒞政，不迪率典. 公履義執忠，以甯區夏，式是百辟，總齊庶事. 內摧寇虐，外靜奸宄，日昃憂勤，劬勞夙夜. 德聲光於上下，勳烈施于四方. 深惟大議，首建明策，權定社稷，援立朕躬，宗廟獲安，億兆慶賴. 伊摯之保乂殷邦，公旦之綏甯周室，蔑以尚焉. 朕甚嘉之. 夫德茂者位尊，庸大者祿厚，古今之通義也. 其登位相國，增邑九千，並前四萬戶；進號大都督、假黃鉞，入朝不趨，奏事不名，劍履上殿；賜錢五百萬，帛五千匹，以彰元勳. 」帝固辭相國. 又上書訓于天子曰：「荊山之璞雖美，不琢不成其寶；顏冉之才雖茂，不學不弘其量. 仲尼有雲：'予非生而知之者，好古敏以求之者也. '仰觀黃軒五代之主，莫不有所稟則，顓頊受學於綠圖，高辛問道于柏招. 逮至周成，旦望作輔，故能離經辯志，安道樂業. 夫然，故君道明於上，兆庶順於下. 刑措之隆，實由於此. 宜遵先王下問之義，使講誦之業屢聞於聽，典謨之言日陳於側也. 」時天子頗修華飾，帝又諫曰：「履端初政，宜崇玄樸. 」並敬納焉. 十一月，有白氣經天.

二年春正月，有彗星見於吳楚之分，西北竟天. 鎮東大將軍毌丘儉、揚州刺史文欽舉兵作亂，矯太后令移檄郡國，為壇盟於西門之外，各遣子四人質于吳以請救. 二月，儉、欽帥眾六萬，渡淮而西. 帝會公卿謀征討計，朝議多謂可遣諸將擊之，王肅及尚書傅嘏、中書侍郎鐘會勸帝自行. 戊午，帝統中軍步騎十余萬以征之. 倍道兼行，召三方兵，大會于陳許之郊. 甲申，次於隱橋，儉將史招、李績相次來降. 儉、欽移入項城，帝遣荊州刺史王基進據南頓以逼儉. 帝深壁高壘，以待東軍之集. 諸將請進軍攻其城，帝曰：「諸君得其一，未知其二. 淮南將士本無反志. 且儉、欽欲蹈縱橫之跡，習儀秦之說，謂遠近必應. 而事起之日，淮北不從，史招、李績前後瓦解. 內乖外叛，自知必敗，困獸思鬥，速戰更合其志. 雖雲必克，傷人亦多. 且儉等欺誑將士，詭變萬端，小與持久，詐情自露，此不戰而克之也. 」乃遣諸葛誕督豫州諸軍自安風向壽春，征東將軍胡遵督青、徐諸軍出譙宋之間，絕其歸路. 帝屯汝陽，遣競州刺史鄧艾督太山諸軍進屯樂嘉，示弱以誘之. 欽進軍將攻艾，帝潛軍銜枚，輕造樂嘉，與欽相遇. 欽子鴦，年十八，勇冠三軍，謂欽曰：「及其未定，請登城鼓噪，擊之可破也. 」既謀而行，三噪而欽不能應，鴦退，相與引而東. 帝謂諸將曰：「欽走矣. 」命發銳軍以追之. 諸將皆曰：「欽舊將，鴦少而銳，引軍內入，未有失利，必不走也. 」帝曰：「一鼓作氣，再而衰，三而竭. 鴦三鼓，欽不應，其勢已屈，不走何待？」欽將遁，鴦曰：「不先折其勢，不得去也. 」乃與驍騎十餘摧鋒陷陣，所向皆披靡，遂引去. 帝遣左長史司馬璉督驍騎八千翼而追之，使將軍樂林等督步兵繼其後. 比至沙陽，頻陷欽陣，弩矢雨下，欽蒙盾而馳. 大破其軍. 眾皆投戈而降，欽父子與麾下走保項. 儉聞欽敗，棄眾宵遁淮南. 安風津都尉追儉，斬之，傳首京都. 欽遂奔吳，淮南平.

初，帝目有瘤疾，使醫割之. 鴦之來攻也，驚而目出. 懼六軍之恐，蒙之以被，痛甚，齧被敗而左右莫知焉. 閏月疾篤，使文帝總統諸軍. 辛亥，崩于許昌，時年四十八. 二月，帝之喪至自許昌，天子素服臨吊，詔曰：「公有濟世甯國之勳，克定禍亂之功，重之以死王事，宜加殊禮. 其令公卿議制. 」有司議以為忠安社稷，功濟宇內，宜依霍光故事，追加大司馬之號以冠大將軍，增邑五萬戶，諡曰武公. 文帝表讓曰：「臣亡父不敢受丞相相國九命之禮，亡兄不敢受相國之位，誠以太祖常所階曆也. 今諡與二祖同，必所祗懼. 昔蕭何、張良、霍光咸有匡佐之功，何諡文終，良諡文成，光諡宣成. . 必以文武為諡，請依何等就加. 」詔許之，諡曰忠武. 晉國既建，追尊曰景王. 武帝受禪，上尊號曰景皇帝，陵曰峻平，廟稱世宗.

文皇帝 Emperor Wen [Sima Zhao]
文皇帝諱昭，字子上，景帝之母弟也. 魏景初二年，封新城鄉侯. 正始初，為洛陽典農中郎將. 值魏明奢侈之後，帝蠲除苛碎，不奪農時，百姓大悅. 轉散騎常侍. 大將軍曹爽之伐蜀也，以帝為征蜀將軍，副夏侯玄出駱穀，次於興勢. 蜀將王林夜襲帝營，帝堅臥不動. 林退，帝謂玄曰：「費禕以據險距守，進不獲戰，攻之不可，宜亟旋軍，以為後圖. 」爽等引旋，禕果馳兵趣三嶺，爭險乃得過. 遂還，拜議郎. 及誅曹爽，帥眾衛二宮，以功增邑千戶. 蜀將薑維之寇隴右也，征西將軍郭淮自長安距之. 進帝位安西將軍、持節，屯關中，為諸軍節度. 淮攻維別將句安於麹，久而不決. 帝乃進據長城，南趣駱穀以疑之. 維懼，退保南鄭，安軍絕援，帥眾來降. 轉安東將軍、持節，鎮許昌. 及大軍討王淩，帝督淮北諸軍事，帥師會于項. 增邑三百戶，假金印紫綬. 尋進號都督，統征東將軍胡遵、鎮東將軍諸葛誕伐吳，戰于東關. 二軍敗績，坐失侯. 蜀將薑維又寇隴右，揚聲欲攻狄道. 以帝行征西將軍，次長安. 雍州刺史陳泰欲先賊據狄道，帝曰：「薑維攻羌，收其質任，聚谷作邸閣訖，而複轉行至此，正欲了塞外諸羌，為後年之資耳. 若實向狄道，安肯宣露，令外人知？今揚聲言出，此欲歸也. 」維果燒營而去. 會新平羌胡叛，帝擊破之，遂耀兵靈州，北虜震讋，叛者悉降. 以功複封新城鄉侯. 高貴鄉公之立也，以參定策，進封高都侯，增封二千戶. 毌丘儉、文欽之亂，大軍東征，帝兼中領軍，留鎮洛陽. 及景帝疾篤，帝自京都省疾，拜衛將軍. 景帝崩，天子命帝鎮許昌，尚書傅嘏帥六軍還京師. 帝用嘏及鐘會策，自帥軍而還. 至洛陽，進位大將軍加侍中，都督中外諸軍、錄尚書事，輔政，劍履上殿. 帝固辭不受.

甘露元年春正月，加大都督，奏事不名. 夏六月，進封高都公，地方七百里，加之九錫，假斧鉞，進號大都督，劍履上殿. 又固辭不受. 秋八月庚申，加假黃鉞，增封三縣.

二年夏五月辛未，鎮東大將軍諸葛誕殺揚州刺史樂綝，以淮南作亂，遣子靚為質于吳以請救. 議者請速伐之，帝曰：「誕以毌丘儉輕疾傾覆，今必外連吳寇，此為變大而遲. 吾當與四方同力，以全勝制之. 」乃表曰：「昔黥布叛逆，漢祖親征；隗囂違戾，光武西伐；烈祖明皇帝乘輿仍出：皆所以奮揚赫斯，震耀威武也. 陛下宜暫臨戎，使將士得憑天威. 今諸軍可五十萬，以眾擊寡，蔑不克矣. 」秋七月，奉天子及皇太后東征，徵兵青、徐、荊、豫，分取關中游軍，皆會淮北. 師次於項，假廷尉何楨節，使淮南，宣慰將士，申明逆順，示以誅賞. 甲戌，帝進軍丘頭. 吳使文欽、唐咨、全端、全懌等三萬餘人來救誕，諸將逆擊，不能禦. 將軍李廣臨敵不進，泰山太守常時稱疾不出，並斬之以徇. 八月，吳將硃異帥兵萬餘人，留輜重于都陸，輕兵至黎漿. 監軍石苞、袞州刺史州泰禦之，異退. 泰山太守胡烈以奇兵襲都陸，焚其糧運. 苞、泰複進擊異，大破之. 異之餘卒餒甚，食葛葉而遁，吳人殺異. 帝曰：「異不得至壽春，非其罪也，而吳人殺之，適以謝壽春而堅誕意，使其猶望救耳. 若其不爾，彼當突圍，決一旦之命. 或謂大軍不能久，省食減口，冀有他變. 料賊之情，不出此三者. 今當多方以亂之，備其越逸，此勝計也. 」因命合圍，分遣羸疾就穀淮北，稟軍士大豆，人三升. 欽聞之，果喜. 帝愈羸形以示之，多縱反間，揚言吳救方至. 誕等益寬恣食，俄而城中乏糧. 石苞、王基並請攻之，帝曰：「誕之逆謀，非一朝一夕也，聚糧完守，外結吳人，自謂足據淮南. 欽既同惡相濟，必不便走. 今若急攻之，損遊軍之力. 外寇卒至，表裏受敵，此危道也. 今三叛相聚於孤城之中，天其或者將使同戮. 吾當以長策縻之，但堅守三面. 若賊陸道而來，軍糧必少，吾以遊兵輕騎絕其轉輸，可不戰而破外賊. 外賊破，欽等必成擒矣. 」全懌母，孫權女也，得罪于吳，全端兄子禕及儀奉其母來奔. 儀兄靜時在壽春，用鐘會計，作禕、儀書以譎靜. 靜兄弟五人帥其眾來降，城中大駭.

三年春正月壬寅，誕、欽等出攻長圍，諸軍逆擊，走之. 初，誕、欽內不相協，及至窮蹙，轉相疑貳. 會欽計事與誕忤，誕手刃殺欽. 欽子鴦攻誕，不克，逾城降. 以為將軍，封侯，使鴦巡城而呼. 帝見城上持弓者不發，謂諸將曰：「可攻矣！」二月乙酉，攻而拔之，斬誕，夷三族. 吳將唐咨、孫彌、徐韶等帥其屬皆降，表加爵位，稟其餒疾. 或言吳兵必不為用，請坑之. 帝曰：「就令亡還，適見中國之弘耳. 」於是徙之三河. 夏四月，歸於京師，魏帝命改丘頭曰武丘，以旌武功. 五月，天子以並州之太原上党西河樂平新興雁門、司州之河東平陽八郡，地方七百里，封帝為晉公，加九錫，進位相國，晉國置官司焉. 九讓，乃止. 於是增邑萬戶，食三縣，諸子之無爵者皆封列侯. 秋七月，奏錄先世名臣元功大勳之子了，隨才敘用.

四年夏六月，分荊州置二都督，王基鎮新野，州泰鎮襄陽. 使石苞都督揚州，陳騫都督豫州，鐘毓都督徐州，宋鈞監青州諸軍事.

景元元年夏四月，天子複命帝爵秩如前，又讓不受. 天子既以帝三世宰輔，政非己出，情不能安，又慮廢辱，將臨軒召百僚而行放黜. 五月戊子夜，使冗從僕射李昭等發甲於陵雲台，召侍中王沈、散騎常侍王業、尚書王經，出懷中黃素詔示之，戒嚴俟旦. 沈、業馳告於帝，帝召護軍賈充等為之備. 天子知事泄，帥左右攻相府，稱有所討，敢有動者族誅. 相府兵將止不敢戰，賈充叱諸將曰：「公畜養汝輩，正為今日耳！」太子舍人成濟抽戈犯蹕，刺之，刃出於背，天子崩于車中. 帝召百僚謀其故，僕射陳泰不至. 帝遣其舅荀顗輿致之，延于曲室，謂曰：「玄伯，天下其如我何？」泰曰：「惟腰斬賈充，微以謝天下. 」帝曰：「卿更思其次. 」泰曰：「但見其上. 不見其次. 」於是歸罪成濟而斬之. 太后令曰：「昔漢昌邑王以罪發為庶人，此兒亦宜以庶人禮葬之，使外內鹹知其所行也. 」殺尚書王經，貳於我也. 庚寅，帝奏曰：「故高貴鄉公帥從駕人兵，拔刃鳴鼓向臣所，臣懼兵刃相接，即敕將士不得有所傷害，違令者以軍法從事. 騎督成倅弟太子舍人濟入兵陣，傷公至隕. 臣聞人臣之節，有死無貳，事上之義，不敢逃難. 前者變故卒至，禍同發機，誠欲委身守死，惟命所裁. 然惟本謀，乃欲上危皇太后，傾覆宗廟. 臣忝當元輔，義在安國，即駱驛申敕，不得迫近輿輦. 而濟妄入陣間，以致大變，哀怛痛恨，五內摧裂. 濟幹國亂紀，罪不容誅，輒收濟家屬，付廷尉. 」太后從之，夷濟三族. 與公卿議，立燕王宇之子常道鄉公璜為帝. 六月，改元. 丙辰，天子進帝為相國，封晉公，增十郡，加九錫如初，群從子弟未侯者封亭侯，賜錢千萬，帛萬匹. 固讓，乃止. 冬十一月，吳吉陽督蕭慎以書詣鎮東將軍石苞偽降，求迎. 帝知其詐也，使苞外示迎之，而內為之備.

二年秋八月甲寅，天子使太尉高柔授帝相國印綬，司空鄭沖致晉公茅土九錫，固辭.

三年夏四月，肅慎來獻楛矢、石砮、弓甲、貂皮等，天子命歸於大將軍府.

四年春二月丁醜，天子複命帝如前，又固讓. 三月，詔大將軍府增置司馬一人，從事中郎二人，舍人十人. 夏，帝將伐蜀，乃謀眾曰：「自定壽春已來，息役六年，治兵繕甲，以擬二虜. 略計取吳，作戰船，通水道，當用千余萬功，此十萬人百數十日事也. 又南土下濕，必生疾疫. 今宜先取蜀，三年之後，在巴蜀順流之勢，水陸並進，此滅虞定虢，吞韓並魏之勢也. 計蜀戰士九萬，居守成都及備他郡不下四萬，然則餘眾不過五萬. 今絆姜維於遝中，使不得東顧，直指駱穀，出其空虛之地，以襲漢中. 彼若嬰城守險，兵勢必散，首尾離絕. 舉大眾以屠城，散銳卒以略野，劍閣不暇守險，關頭不能自存. 以劉禪之暗，而邊城外破，士女內震，其亡可知也. 」征西將軍鄧艾以為未有釁，屢陳異議. 帝患之，使主簿師纂為艾司馬以喻之，艾乃奉命. 於是征四方之兵十八萬，使鄧艾自狄道攻姜維於遝中，雍州刺史諸葛緒自祁山軍于武街，絕維歸路，鎮西將軍鐘會帥前將軍李輔、征蜀護軍胡烈等自駱穀襲漢中. 秋八月，軍發洛陽，大賚將士，陳師誓眾. 將軍鄧敦謂蜀未可討，帝斬以徇. 九月，又使天水太守王頎攻維營，隴西太守牽弘邀其前，金城太守楊頎趣甘松. 鐘會分為二隊，入自斜谷，使李輔圍王含于樂城，又使步將易愷攻蔣斌于漢城. 會直指陽安，護軍胡烈攻陷關城. 姜維聞之，引還，王頎追敗維于強川. 維與張翼、廖化合軍守劍閣，鐘會攻之. 冬十月，天子以諸侯獻捷交至，乃申前命曰：

朕以寡德，獲承天序，嗣我祖宗之洪烈. 遭家多難，不明於訓. 曩者奸逆屢興，方寇內侮，大懼淪喪四海，以墮三祖之弘業. 惟公經德履哲，明允廣深，迪宣武文，世作保傅，以輔乂皇家. 櫛風沐雨，周旋征伐，劬勞王室，二十有餘載. 毗翼前人，乃斷大政，克厭不端，維安社稷. 暨儉、欽之亂，公綏援有眾，分命興師，統紀有方，用緝寧淮浦. 其後巴蜀屢侵，西土不靖，公奇畫指授，制勝千里. 是以段谷之戰，乘釁大捷，斬將搴旗，效首萬計. 孫峻猾夏，致寇徐方，戎車首路，威靈先邁，黃鉞未啟，鯨鯢竄跡. 孫壹構隙，自相疑阻，幽鑒遠照，奇策洞微，遠人歸命，作籓南夏，爰授銳卒，畢力戎行. 暨諸葛誕，滔天作逆，稱兵揚楚，欽、咨逋罪，同惡相濟，帥其蝥賊，以入壽春，憑阻淮山，敢距王命. 公躬擐甲胄，龔行在罰，玄謀廟算，遵養時晦. 奇兵震擊，而硃異摧破；神變應機，而全琮稽服；取亂攻昧，而高墉不守. 兼九伐之弘略，究五兵之正度，用能戰不窮武，而大敵殲潰；旗不再麾，而元憝授首. 收勍吳之雋臣，系亡命之逋虜. 交臂屈膝，委命下吏，俘馘十萬積屍成京. 雪宗廟之滯恥，拯兆庶之艱難. 掃平區域，信威吳會，遂戢干戈，靖我疆土，天地鬼神，罔不獲乂. 乃者王室之難，變起蕭牆，賴公之靈，弘濟艱險. 宗廟危而獲安，社稷墜而複寧. 忠格皇天，功濟六合. 是用疇咨古訓，稽諸典籍，命公崇位相國，加於群後，啟土參墟，封以晉域. 所以方軌齊魯，翰屏帝室. 而公遠蹈謙損，深履沖讓，固辭策命，至於八九. 朕重違讓德，抑禮虧制，以彰公志，於今四載. 上闕在昔建侯之典，下違兆庶具瞻之望.

惟公嚴虔王度，闡濟大猷，敦尚純樸，省繇節用，務穡勸分，九野康乂. 耆叟荷崇養之德，鰥寡蒙矜恤之施，仁風興於中夏，流澤布於遐荒. 是以東夷西戎，南蠻北狄，狂狡貪悍，世為寇讎者，皆感義懷惠，款塞內附，或委命納貢，或求置官司. 九服之外，絕域之氓，曠世所希至者，鹹浮海來享，鼓舞王德，前後至者八百七十余萬口. 海隅幽裔，無思不服；雖西旅遠貢，越裳九譯，義無以逾. 維翼朕躬，下匡萬國，思靖殊方，寧濟八極. 以庸蜀未賓，蠻荊作猾，潛謀獨斷，整軍經武. 簡練將帥，授以成策，始踐賊境，應時摧陷. 狂狡奔北，首尾震潰，禽其戎帥，屠其城邑. 巴漢震疊，江源雲徹，地平天成，誠在斯舉. 公有濟六合之勳，加以茂德，實總百揆，允厘庶政. 敦五品以崇仁，恢六典以敷訓. 而靖恭夙夜，勞謙昧旦，雖尚父之左右文武，周公之勤勞王家，罔以加焉.

昔先王選建明德，光啟諸侯，體國經野，方制五等. 所以籓翼王畿，垂祚百世也. 故齊魯之封，于周為弘，山川土田，邦畿七百，官司典策，制殊群後. 惠襄之難，桓文以翼戴之勞，猶受錫命之禮，鹹用光疇大德，作范於後. 惟公功邁於前烈，而賞闕於舊式，百辟於邑，人神同恨焉，豈可以公謙沖而久淹弘典哉？今以並州之太原上党西河樂平新興雁門、司州之河東平陽弘農、雍州之馮翊凡十郡，南至於華，北至於陘，東至於壺口，西逾於河，提封之數，方七百里，皆晉之故壤，唐叔受之，世作盟主，實紀綱諸夏，用率舊職. 爰胙茲土，封公為晉公. 命使持節、兼司徒、司隸校尉陔即授印綬策書，金獸符第一至第五，竹使符第一至第十. 錫茲玄土，苴以白茅，建爾國家，以永籓魏室.

昔在周召，並以公侯，入作保傅. 其在近代，酂侯蕭何，實以相國，光尹漢朝. 隨時之制，禮亦宜之. 今進公位為相國，加綠綟綬. 又加公九錫，其敬聽後命. 以公思弘大猷，崇正典禮，儀刑作範，旁訓四方，是用錫公大輅、戎輅各一，玄牡二駟. 公道和陰陽，敬授人時，嗇夫反本，農殖維豐，是用錫公袞冕之服，赤舄副焉. 公光敷顯德，惠下以和，敬信思順，庶尹允諧，是用錫公軒懸之樂、六佾之舞. 公鎮靖宇宙，翼播聲教，海外懷服，荒裔款附，殊方馳義，諸夏順軌，是用錫公硃戶以居. 公簡賢料材，營求俊逸，爰升多士，置彼周行，是用錫公納陛以登. 公嚴恭寅畏，底平四國，式遏寇虐，苛厲不作，是用錫公武賁之士三百人. 公明慎用刑，簡恤大中，章厥天威，以糾不虔，是用錫公鈇鉞各一. 公爰整六軍，典司征伐，犯命淩正，乃維誅殛，是用錫公彤弓一、彤矢百，ＪＦ弓十、ＪＦ矢千. 公饗祀蒸蒸，孝思維則，篤誠之至，通於神明，是用錫公秬鬯一卣，圭瓚副焉. 晉國置官司以下，率由舊式.

往欽哉！祗服朕命，弘敷訓典，光澤庶方，永終爾明德，丕顯餘一人之休命.

公卿將校皆詣府喻旨，帝以禮辭讓. 司空鄭沖率群官勸進曰：「伏見嘉命顯至，竊聞明公固讓，沖等眷眷，實有愚心. 以為聖王作制，百代同風，褒德賞功，有自來矣. 昔伊尹，有莘氏之媵臣耳，一佐成湯，遂荷阿衡之號. 周公藉已成之勢，據既安之業，光宅曲阜，奄有龜蒙. 呂尚，磻溪之漁者也，一朝指麾，乃封營丘. 自是以來，功薄而賞厚者，不可勝數，然賢哲之士，猶以為美談. 況自先相國以來，世有明德，翼輔魏室，以綏天下，朝無秕政，人無謗言. 前者明公西征靈州，北臨沙漠，榆中以西，望風震服，羌戎來馳，回首內向，東誅叛逆，全軍獨克. 禽闔閭之將，虜輕銳之卒以萬萬計，威加南海，名懾三越，宇內康寧，苛慝不作. 是以時俗畏懷，東夷獻舞. 故聖上覽乃昔以來禮典舊章，開國光宅，顯茲太原. 明公宜承奉聖旨，受茲介福，允當天人. 元功盛勳，光光如彼；國土嘉祚，巍巍如此. 內外協同，靡愆靡違. 由斯征伐，則可朝服濟江，掃除吳會，西塞江源，望祀岷山. 回戈弭節，以麾天下，遠無不服，邇無不肅. 令大魏之德，光于唐虞；明公盛勳，超于桓文. 然後臨滄海而謝支伯，登箕山而揖許由，豈不盛乎！至公至平，誰與為鄰，何必勤勤小讓也哉. 」帝乃受命. 十一月，鄧艾帥萬余人自陰平逾絕險至江由，破蜀將諸葛瞻於綿竹，斬瞻，傳首. 進軍雒縣，劉禪降. 天子命晉公以相國總百揆，於是上節傳，去侍中、大都督、錄尚書之號焉. 表鄧艾為太尉，鐘會為司徒. 會潛謀叛逆，因密使譖艾.

咸熙元年春正月，檻車征艾. 乙丑，帝奉天子西征，次於長安. 是時魏諸王侯悉在鄴城，命從事中郎山濤行軍司事，鎮於鄴，遣護軍賈充持節、督諸軍，據漢中. 鐘會遂反於蜀，監軍衛瓘、右將軍胡烈攻會，斬之. 初，會之伐蜀也，西曹屬邵悌言於帝曰：「鐘會難信，不可令行. 」帝笑曰：「取蜀如指掌，而眾人皆言不可，唯會與吾意同. 滅蜀之後，中國將士，人自思歸，蜀之遺黎，猶懷震恐，縱有異志，無能為也. 」卒如所量. 丙辰，帝至自長安. 三月己卯，進帝爵為王，增封並前二十郡. 夏五月癸未，天子追加舞陽宣文侯為晉宣王，舞陽忠武侯為晉景王. 秋七月，帝奏司空荀顗定禮儀，中護軍賈充正法律，尚書僕射裴秀議官制，太保鄭沖總而裁焉. 始建五等爵. 冬十月丁亥，奏遣吳人相國參軍徐劭、散騎常侍水曹屬孫彧使吳，喻孫皓以平蜀之事，致馬錦等物，以示威懷. 丙午，天子命中撫軍新昌鄉侯炎為晉世子.

二年春二月甲辰，朐縣獻靈龜，歸於相府. 夏四月，孫皓使紀陟來聘，且獻方物. 五月，天子命帝冕十有二旒，建天子旌旗，出警入蹕，乘金根車，駕六馬，備五時副車，置旄頭雲罕，樂舞八佾，設鐘虡宮懸，位在燕王上. 進王妃為王后，世子為太子，王女王孫爵命之號皆如帝者之儀. 諸禁網煩苛及法式不便於時者，帝皆奏除之. 晉國置御史大夫、侍中、常侍、尚書、中領軍、衛將軍官.

秋八月辛卯，帝崩於露寢，時年五十五. 九月癸酉，葬崇陽陵，諡曰文王. 武帝受禪，追尊號曰文皇帝，廟稱太祖.

史臣曰：世宗以睿略創基，太祖以雄才成務. 事殷之跡空存，翦商之志彌遠，三分天下，功業在焉. 及逾劍銷氛，浮淮靜亂，桐宮胥怨，或所不堪. 若乃體以名臣，格之端揆，周公流連於此歲，魏武得意於茲日. 軒懸之樂，大啟南陽，師摯之圖，於焉北面. 壯矣哉，包舉天人者也！為帝之主，不亦難乎.

贊曰：世宗繼文，邦權未分. 三千之士，其從如雲. 世祖無外，靈關靜氛. 反雖討賊，終為弑君.